หอการค้า หารือ รมต.เศรษฐกิจ ชงแก้ส่งออก-ค้านค่าแรงสี่ร้อย
หวั่นกระทบเอสเอ็มอีพับเสื่อ-เลิกจ้าง,หอการค้าไทย จ่อเดินสายพบรัฐมนตรีเศรษฐกิจ เริ่มต้นที่รองนายกฯ สมคิด หวังรัฐมนตรีหลายพรรคสามัคคีทำงาน ยืนกรานไม่เห็นด้วยค่าแรงขั้นต่ำ 400 บาทต่อวัน ขณะที่ ออมสิน เชื่อ บัตรคนจนช่วยพยุงเศรษฐกิจปีนี้ประสานเสียง กสิกรไทย ชมมาตรการดูแลค่าบาทแข็งได้ผล,นายกลินท์ สารสิน ประธานกรรมการหอการค้าไทย และสภาหอการค้าแห่งประเทศไทย เปิดเผยว่า ภายหลังจากที่รัฐบาลแถลงนโยบายต่อรัฐสภาแล้ว คณะกรรมการหอการค้าไทย จะขอเข้าพบหารือกับนายสมคิด จาตุศรีพิทักษ์ รองนายกรัฐมนตรีและรัฐมนตรีกระทรวงเศรษฐกิจทุกกระทรวงเพื่อหารือนโยบายเศรษฐกิจของรัฐบาลและแนวทางความร่วมมือแก้ปัญหาเศรษฐกิจ เพราะปัจจุบันเศรษฐกิจโลกชะลอตัว รวมถึงสงครามการค้าสหรัฐฯ-จีน ส่งผลต่อการขยายตัวของเศรษฐกิจไทยมาก ซึ่งนโยบายในภาพรวมหากรัฐบาลเห็นว่าโครงการเดิมของรัฐบาลก่อนดีก็ควรสานต่อ แต่หากมีปัญหาก็ควรยุติ ขณะที่นโยบายเร่งด่วนที่จะนำมาขับเคลื่อนเศรษฐกิจถือว่าเป็นนโยบายที่ดี แต่รัฐบาลคงต้องดูเรื่องวิธีการ และแนวทางปฏิบัติที่จะทำให้บรรลุตามเป้าหมาย เพราะทีมเศรษฐกิจมาจากหลายพรรคการเมือง จำเป็นต้องพูดคุยกันให้มากเพื่อให้การทำงานไปในทิศทางเดียวกันตามที่รัฐบาลได้แถลงไว้,ส่วนการแก้ปัญหาส่งออกนั้น มองว่าต้องเร่งส่งเสริมการค้าชายแดนให้มากขึ้น ผลักดันโครงสร้างพื้นฐานด้านคมนาคมเพื่อช่วยอำนวยความสะดวกการค้า รวมทั้งยังต้องการให้สนับสนุนการใช้เงินสกุลท้องถิ่น และอำนวยความสะดวกให้กับนักท่องเที่ยวมากขึ้น ขณะที่การขึ้นค่าแรงขั้นต่ำ 400 บาททั่วประเทศนั้น สมาชิกหอการค้าไม่เห็นด้วยหากจะขึ้นค่าแรงอัตราเดียว เพราะจะทำให้เอสเอ็มอีกระทบจนถึงขั้นปิดกิจการ เลิกจ้างงาน จึงต้องการให้ยกระดับแรงงานให้มีทักษะเพื่อให้ปรับตัวเข้ากับเทคโนโลยีดิจิทัลที่เป็นเทรนด์ในอนาคตมากกว่าจะใช้วิธีการขึ้นค่าแรง,วันเดียวกัน ศูนย์วิจัยธนาคารออมสินได้คาดว่าเศรษฐกิจไทย ปี 2562 นี้ จะขยายตัวอยู่ที่ 3.6% โดยนายชาติชาย พยุหนาวีชัย ผู้อำนวยการธนาคารออมสิน เปิดเผยว่า การเติบโตดังกล่าวชะลอตัวเมื่อเทียบกับปีที่ผ่านมา ซึ่งเป็นผลกระทบจากสงครามการค้า และค่าเงินบาทที่แข็งค่าต่อเนื่องกดดันการส่งออกสินค้าและบริการ ประกอบกับหนี้ครัวเรือนที่ยังคงอยู่ในระดับสูงซึ่งส่งผลต่อกำลังซื้อ ขณะที่เศรษฐกิจไทยปีหน้าคาดว่าจะขยายตัวได้ 3.5%,มองว่ามาตรการพยุงเศรษฐกิจผ่านบัตรสวัสดิการแห่งรัฐ หรือบัตรคนจน และมาตรการภาษีเพื่อส่งเสริมการใช้จ่ายในประเทศจะช่วยประคองกำลังซื้อภาคครัวเรือน ส่วนดอกเบี้ยที่ทรงตัวอยู่ในระดับต่ำและราคาน้ำมันมีแนวโน้มลดลงส่งผลดีต่อต้นทุนทางธุรกิจ ขณะที่มาตรการดูแลค่าเงินบาทแข็งค่าด้วยการลดปริมาณการขายพันธบัตรระยะสั้นของธนาคารแห่งประเทศไทย (ธปท.) จะสามารถดูแลในจุดที่มีความเปราะบาง ทำให้เศรษฐกิจขยายตัวอย่างมีเสถียรภาพในระยะยาว ภายใต้แรงกดดันจากการชะลอตัวของเศรษฐกิจโลกและเศรษฐกิจคู่ค้า,ขณะที่นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย จำกัด (มหาชน) เปิดเผยว่า มาตรการลดการเก็งกำไรค่าเงินของ ธปท.ได้ผลในระดับหนึ่ง สะท้อนให้เห็นจากตราสารหนี้ระยะสั้นที่ต่างชาติถือครองอยู่ 120,000 ล้านบาท ลดลงเหลือ 80,000 กว่าล้านบาท และเป็นการส่งสัญญาณให้กับนักลงทุนที่เก็งกำไรค่าเงินบาทให้ระมัดระวังมากขึ้น แต่สำหรับนักลงทุนระยะยาว หากเทียบตลาดประเทศอื่นยังคงมองไทยเป็นสินทรัพย์ปลอดภัย ขณะที่มองว่า สิ้นปีนี้ค่าเงินบาทจะอยู่ที่ 31 บาทต่อดอลลาร์สหรัฐฯ,อัตราการขยายตัวเศรษฐกิจไทยปีนี้ยังคงคาดที่ 3.1% โดยครึ่งปีหลังคาดว่าจะขยายตัวได้ 3% และคาดว่าคณะกรรมการนโยบายการเงิน (กนง.) จะยังคงอัตราดอกเบี้ยไว้ที่ระดับ 1.75% ต่อปีในปีนี้ ส่วนปัจจัยที่ต้องจับตาคือ นโยบายรัฐบาลที่จะออกมาหลังจากนี้ โดยเฉพาะการลงทุนในเขตเศรษฐกิจพิเศษภาคตะวันออกหรืออีอีซี.
หอการค้าไทย จ่อเดินสายพบรัฐมนตรีเศรษฐกิจ เริ่มต้นที่รองนายกฯ สมคิด หวังรัฐมนตรีหลายพรรคสามัคคีทำงาน ยืนกรานไม่เห็นด้วยค่าแรงขั้นต่ำ 400 บาทต่อวัน
หอการค้าไทย,รัฐมนตรีเศรษฐกิจ,ค่าแรง 400,สมคิด จาตุศรีพิทักษ์,ปัญหาเศรษฐกิจ